דוד דנינו

דוד חי דנינו (1924 - 7 ביוני 1990), היה איש ציבור ישראלי. כיהן כראש המועצה המקומית שלומי, כחבר הכנסת מטעם מפד"ל ויושב ראש ומקים חבר המועצות הדתיות בישראל.

ביוגרפיה
דנינו, בנם של הרב משה ועישה, הוא צאצא למשפחה האוחזת בשושלת יוחסין המגיעה ישירות עד לרמב"ם, לשושלת נשיאי בית הלל ולדוד המלך. נולד במרקש שבהרי האטלס במרוקו ועלה לישראל בשנת 1956. בנעוריו למד בישיבות במרקש ובקזבלנקה (מפי הרב שלמה דהן) והיה פעיל בהדרכת נוער דתי ציוני.

עם עלייתו ייסד את בית הספר הממלכתי "הגליל" ושימש בו מורה. בשנת 1960 נבחר לראשות המועצה המקומית שלומי (1960–1969). לאחר מכן המשיך להחזיק בשורת תפקידים בתנועת הפועל המזרחי ומטעמה, ביניהם: ראש המועצה הדתית בשלומי, ראש חבר המועצות הדתיות, חבר הנהלת הפדרציה העולמית, חבר נשיאות הוועד הפועל הציוני וראש מחלקת הארגון של הפועל המזרחי.

בשנים 1984–1988 כיהן דנינו כחבר הכנסת בכנסת ה-11, מטעם המפד"ל והיה חבר בוועדת הכנסת ובוועדת הפנים ואיכות הסביבה.

דוד דנינו נפטר בגיל 66 ונטמן בהר הזיתים בירושלים.

בנו עו"ד יגאל דנינו מונה ב-2021 למנכ"ל מפלגת הבית היהודי.

קישורים חיצוניים
 
 כרטיס הקבר של דוד חי דנינו, באתר הר הזיתים.

הערות שוליים

חברי הכנסת האחת עשרה
חברי כנסת מטעם המפד"ל
יהודים הקבורים בהר הזיתים: חלקת קהילת ירושלים
ישראלים ילידי מרוקו
עולים בשנות ה-1950
פעילים ציונים במרוקו
ראשי מועצות דתיות בישראל
ראשי מועצת שלומי
ראשי רשויות מקומיות מטעם המפד"ל
ישראלים שנולדו ב-1924
ישראלים שנפטרו ב-1990